Avainsanat

Tiivistelmä



Avainsanat

1 Euroopan yhteisöjen omat varat - Tuonti- tai vientitullien palauttaminen tai peruuttaminen - Asetuksen N:o 1430/79 13 artikla - Komission päätösvalta - Talouden toimijan, jota asia koskee, oikeus tulla kuulluksi - Ulottuvuus

(Neuvoston asetuksen N:o 1430/79 13 artikla; komission asetuksen N:o 2454/93 905 artikla)

2 Yhteisön oikeus - Periaatteet - Luottamuksensuoja - Edellytykset

3 Euroopan yhteisöjen omat varat - Tuonti- tai vientitullien palauttaminen tai peruuttaminen - Asetuksen N:o 1430/79 13 artikla - Soveltamisala - Komission päätösvalta - Käyttämistapa - "Erityistilanteen" käsite - Tulliasioitsijan asiakkaiden epäasianmukainen menettely ei kuulu käsitteen alaan

(Neuvoston asetuksen N:o 1430/79 13 artikla)

4 Toimielinten säädökset, päätökset ja muut toimet - Perustelut - Perusteluvelvollisuuden laajuus

(EY:n perustamissopimuksen 190 artikla (josta on tullut EY 253 artikla))

Tiivistelmä

1 Puolustautumisoikeuksien kunnioittaminen kussakin sellaisessa menettelyssä, jota käydään tiettyä henkilöä vastaan ja joka saattaa päättyä tälle vastaiseen päätökseen, on yhteisön oikeuden perustavanlaatuinen periaate, jota on noudatettava, vaikka tästä menettelystä ei olisi annettu mitään määräyksiä. Kun otetaan huomioon, että komissiolla on harkintavalta, kun se päätöstä tehdessään soveltaa tuonti- tai vientitullien palauttamisesta tai peruuttamisesta annetun asetuksen N:o 1430/79 13 artiklassa säädettyä yleistä kohtuullistamislauseketta, oikeus tulla kuulluksi on sitäkin suuremmalla syyllä taattava kyseiseen asetukseen perustuvissa menettelyissä.

Talouden toimijalla, joka vaatii tuontitullien palauttamista kyseisen lausekkeen nojalla, on näin ollen oikeus tulla kuulluksi sen menettelyn kuluessa, jonka päätteeksi hänen hakemuksestaan päätetään.

Asetuksen N:o 2454/93 905 artiklassa, jonka mukaan tuontitullien palauttamishakemukseen on liitettävä vakuutus, jossa asianomainen vakuuttaa tutustuneensa niihin asiakirjoihin, jotka toimivaltaiset kansalliset viranomaiset ovat toimittaneet komissiolle, ja jossa asianomainen tarvittaessa toteaa, ettei hänellä ole niihin mitään lisättävää, säädetyn asiakirjoja koskevan vakuutuksen antamisen edellyttäminen on vain osittain tämän periaatteen mukaista. Vaikka asianomaisella onkin tämän järjestelmän ansiosta mahdollisuus tosiasiallisesti käyttää oikeuttaan tulla kuulluksi hallintomenettelyn ensimmäisen vaiheen aikana, joka käydään jäsenvaltiossa, sillä ei kuitenkaan millään tavoin taata puolustautumisoikeuksien noudattamista tämän menettelyn toisen vaiheen aikana, mikä tapahtuu komissiossa sen jälkeen, kun kansalliset viranomaiset ovat toimittaneet sille asiakirjat, sillä asiakirjoja koskeva vakuutus esitetään ennen kuin komissiolla on ollut tilaisuus tutkia asianomaisen tilannetta ja varsinkaan ottaa alustavasti kantaa tämän tekemään palauttamishakemukseen. Oikeus tulla kuulluksi on taattava näiden molempien vaiheiden aikana. Puolustautumisoikeuksien loukkaaminen tällä tavalla voi aiheuttaa riidanalaisen päätöksen kumoamisen kuitenkin vain siinä tapauksessa, että on osoitettu, että menettely olisi voinut johtaa toisenlaiseen lopputulokseen, jos se olisi ollut lainmukainen.

(ks. 44-47 kohta)

2 Kaikilla oikeussubjekteilla, jotka ovat sellaisessa tilanteessa, josta ilmenee, että heille on yhteisön toimielimen toiminnan vuoksi on syntynyt perusteltuja odotuksia, on oikeus vedota luottamuksensuojan periaatteeseen. Tämän periaatteen loukkaamiseen ei sitä vastoin voida vedota, jollei yhteisön toimielin ole antanut asiassa täsmällisiä vakuutuksia.

(ks. 59 kohta)

3 Asetuksen N:o 1430/79 13 artikla, jonka mukaan tuontitulli voidaan palauttaa tai peruuttaa erityistilanteessa, johon on jouduttu ilman, että asianomainen olisi menetellyt vilpillisesti tai ilmeisen huolimattomasti, on yleinen kohtuullistamislauseke, joka on tarkoitettu kattamaan muut kuin sellaiset käytännössä kaikkein yleisimmin esiintyvät tilanteet, joista voitiin asetuksen antamishetkellä antaa erityislainsäädäntöä. Sitä on sovellettava erityisesti silloin, kun ne olosuhteet, jotka kuvaavat talouden toimijan ja viranomaisten välistä suhdetta, ovat sellaiset, ettei olisi kohtuullista antaa tämän toimijan kärsiä vahinkoa, jota hänelle ei tavallisesti olisi aiheutunut.

Tätä säännöstä soveltaessaan komissiolla on harkintavaltaa ja sillä on tätä valtaa käyttäessään velvollisuus verrata yhteisön tullisäännösten noudattamisen varmistamista koskevaa intressiä vilpittömässä mielessä toimineen talouden toimijan intressiin olla kärsimättä tavanomaisen kaupallisen riskin ylittävää vahinkoa.

Sitä seikkaa, että tulliasioitsija esittää, vaikkakin vilpittömässä mielessä, asiakirjoja, joiden jälkikäteen todetaan sisältäneen väärennettyjä tai paikkansapitämättömiä tietoja, ei sellaisenaan voida pitää sellaisena erityistilanteena, jossa tuontitullien peruuttaminen tai palauttaminen olisi perusteltua. Tulliasioitsija vastaa harjoittamansa toiminnan luonteen vuoksi tuontitullien maksamisesta ja tulliviranomaisille esittämiensä asiakirjojen lainmukaisuudesta eikä sen asiakkaiden epäasianmukaisesta toiminnasta aiheutuvia haitallisia seurauksia voida panna yhteisön kannettaviksi. Tilanne, jossa sittemmin pätemättömiksi osoittautuneet alkuperätodistukset olivat niihin merkittyjen maiden tulliviranomaisten antamia, kuuluu tulliasioitsijan toiminnalle ominaisiin ammatillisiin riskeihin.

(ks. 76-78 ja 82-83 kohta)

4 Perustamissopimuksen 190 artiklassa (josta on tullut EY 53 artikla) edellytetyissä perusteluissa on selkeästi ja yksiselitteisesti ilmaistava toimenpiteen tehneen toimielimen päättely siten, että henkilöille, joita toimenpide koskee, selviävät sen syyt, jotta he voivat puolustaa oikeuksiaan, ja siten, että yhteisöjen tuomioistuimet voivat tutkia toimenpiteen laillisuuden. Perusteluissa ei kuitenkaan tarvitse esittää kaikkia asiaan liittyviä tosiseikkoja ja oikeudellisia seikkoja koskevia yksityiskohtia. Tutkittessa sitä, ovatko päätöksen perustelut näiden edellytysten mukaisia, on otettava huomioon päätöksen sanamuodon lisäksi myös asiayhteys ja kaikki asiaa koskevat oikeussäännöt.

(ks. 92 kohta)